CELEX: 32020D1658
Language: hu
Date: 2020-11-06 00:00:00
Title: A Tanács (EU) 2020/1658 határozata (2020. november 6.) a Nemzetközi Olívatanács (IOC) tagjainak tanácsában az Üzbég Köztársaság kormányának az olívaolajról és az étkezési olajbogyóról szóló 2015. évi nemzetközi megállapodáshoz történő csatlakozása tekintetében az Európai Unió nevében képviselendő álláspontról

2020.11.10.   
               
               
                  HU
               
               
                  Az Európai Unió Hivatalos Lapja
               
               
                  L 376/1
               
            
         A TANÁCS (EU) 2020/1658 HATÁROZATA
         (2020. november 6.)
         a Nemzetközi Olívatanács (IOC) tagjainak tanácsában az Üzbég Köztársaság kormányának az olívaolajról és az étkezési olajbogyóról szóló 2015. évi nemzetközi megállapodáshoz történő csatlakozása tekintetében az Európai Unió nevében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az olívaolajról és az étkezési olajbogyóról szóló 2015. évi nemzetközi megállapodás (a továbbiakban: megállapodás) az Unió nevében az (EU) 2016/1892 tanácsi határozattal (1) összhangban 2016. november 18-án került aláírásra az ENSZ New York-i székházában, feltételezve annak egy későbbi időpontban való megkötését. A megállapodás a 31. cikk (2) bekezdésének értelmében 2017. január 1-jén ideiglenesen hatályba lépett.
                  
               
                     (2)
                  
                  
                     A megállapodás a 2019. május 17-i (EU) 2019/848 tanácsi határozat (2) útján került megkötésre.
                  
               
                     (3)
                  
                  
                     A megállapodás 29. cikke értelmében a Nemzetközi Olívatanács tagjainak tanácsa (a továbbiakban: a tagok tanácsa) meghatározhatja egy kormány megállapodáshoz való csatlakozásának feltételeit.
                  
               
                     (4)
                  
                  
                     Az Üzbég Köztársaság kormánya hivatalosan kérte a megállapodáshoz való csatlakozását. A tagok tanácsát ezért fel kell kérni, hogy valamely jövőbeli ülésén vagy a tagok tanácsa általi levélváltás útján történő határozathozatali eljárás keretében határozza meg az Üzbég Köztársaság csatlakozásának feltételeit a Nemzetközi Olívatanácsban való részvételi részesedés és a csatlakozási okirat letétbe helyezési határideje tekintetében.
                  
               
                     (5)
                  
                  
                     Tekintettel arra, hogy az Üzbég Köztársaság a fogyasztás és a termelés tekintetében egyaránt fejleszteni kívánja olajbogyó-ágazatát, csatlakozása bizonyos feltételek mellett megerősítheti a Nemzetközi Olívatanács pozícióját, különösen az olajbogyótermékek jellemzőire vonatkozó nemzeti és nemzetközi jog egységesítése, valamint a kereskedelmet gátló akadályok elhárítása terén elért eredmények révén.
                  
               
                     (6)
                  
                  
                     Helyénvaló meghatározni az Unió nevében a tagok tanácsában képviselendő álláspontot, mivel az elfogadandó határozat joghatással bír az Unió vonatkozásában, különösen – amennyiben a határozat elfogadása a megállapodás 10. cikke (4) bekezdése szerint nem konszenzussal történik – a tagok tanácsán belüli döntéshozatali egyensúly befolyásolása révén,
                  
               ELFOGADTA EZT A HATÁROZATOT:
         
            1. cikk
            Az Üzbég Köztársaság kormányának a megállapodáshoz történő csatlakozására vonatkozó feltételekkel kapcsolatban a Nemzetközi Olívatanács tagjainak tanácsa valamely jövőbeli ülésén vagy a tagok tanácsa általi levélváltás útján történő határozathozatali eljárás keretében az Unió nevében képviselendő álláspont értelmében az Unió támogatja az Üzbég Köztársaság csatlakozását a megállapodáshoz, feltéve, hogy:
            
                        a)
                     
                     
                        az Üzbég Köztársaság részvételi részesedése a megállapodás 11. cikkében meghatározott képlet alapján kerül kiszámításra, és
                     
                  
                        b)
                     
                     
                        a csatlakozási okirat letétbe helyezésének határideje nem haladja meg a tagok tanácsának határozatától számított másfél évet.
                        Amennyiben az okirat letétbe helyezése késik, az Unió a tagok tanácsa által elfogadandó későbbi határozatokban támogathatja az okirat letétbe helyezési határidejének meghosszabbítását.
                     
                  
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2020. november 6-án.
            
               
                  a Tanács részéről
               
               
                  az elnök
               
               M. ROTH
            
         
         
            (1)  A Tanács (EU) 2016/1892 határozata (2016. október 10.) az olívaolajról és az étkezési olajbogyóról szóló 2015. évi nemzetközi megállapodásnak az Európai Unió nevében történő aláírásáról és ideiglenes alkalmazásáról (HL L 293., 2016.10.28., 2. o.).
         
            (2)  A Tanács (EU) 2019/848 határozata (2019. május 17.) az olívaolajról és az étkezési olajbogyóról szóló 2015. évi nemzetközi megállapodásnak az Európai Unió nevében történő megkötéséről (HL L 139., 2019.5.27., 1. o.).